6.4.2022.
LV
Eiropas Savienības Oficiālais Vēstnesis
C 152/27
Eiropas Ekonomikas un sociālo lietu komitejas atzinums par tematu “Kā garantēt pienācīgas kvalitātes nodarbinātību jauniešiem un nodrošināt jauniešu, kas nemācās, nestrādā un neapgūst arodu, iekļaušanu, izmantojot pienācīgi izstrādātus nacionālos atveseļošanas plānus” (pašiniciatīvas atzinums) (2022/C 152/05)
Ziņotāja: Nicoletta MERLO
Pilnsapulces lēmums
25.3.2021.
Juridiskais pamats
Reglamenta 32. panta 2. punkts Pašiniciatīvas atzinums
Atbildīgā specializētā nodaļa
Nodarbinātības, sociālo lietu un pilsoniskuma specializētā nodaļa
Pieņemts specializētās nodaļas 24.11.2021. sanāksmē Pieņemts plenārsesijā
8.12.2021.
Plenārsesija Nr.
565
Balsojuma rezultāts (par/pret/atturas)
152/13/48
1.
Secinājumi un ieteikumi 1.1.
EESK atzinīgi vērtē nacionālos atveseļošanas un noturības plānus (NANP) – tā ir iepriekš vēl nepieredzēta iespēja veicināt pārmaiņas un piesaistīt ilgtspējīgai izaugsmei un kvalitatīvu darbvietu radīšanai paredzētas investīcijas, kuras jāveic ar iekļaujošu pārvaldību, kam vajadzīgs dialogs, atklātība un pārredzamība.
1.2.
Komiteja ar nožēlu norāda, ka NANP izstrādes laikā dažās dalībvalstīs nav notikusi jēgpilna un mērķēta apspriešanās ar sociālajiem partneriem un ieinteresētajām personām.
EESK mudina Komisiju ieviest pasākumus, kas garantētu to, ka sociālie partneri, organizēta pilsoniskā sabiedrība un jaunatnes organizācijas strukturēti un jēgpilni iesaistās NANP īstenošanā un uzraudzībā.
Lai garantētu, ka publiskie līdzekļi tiek lietderīgi tērēti iekļaujošai atveseļošanai, izšķiroši svarīgi ir aizsargāt un stiprināt sociālo dialogu valsts līmenī.
1.3.
EESK ierosina izvērtēt un sistemātiski apkopot valstu līmeņa paraugpraksi, kurā apspriešanās ar sociālajiem partneriem un jaunatnes organizācijām, izmantojot īpašas komitejas un sociālo dialogu, ir devusi lieliskus rezultātus saistībā ar konkrētām jaunatnes politikām un pasākumiem kvalitatīvu darbvietu un karjeras iespēju radīšanai jauniešiem.
1.4.
Komiteja aicina dalībvalstis nodrošināt kvalitatīvus un iekļaujošus norādījumus un konsultācijas, kas, sākot ar agrīno skolas izglītību, paredzētas visiem jauniešiem, it īpaši jauniešiem ar invaliditāti, lai viņiem sniegtu vairāk informācijas par tālāko izglītību un par vēlākajām karjeras iespējām darba tirgus zaļās un digitālās pārkārtošanās kontekstā.
1.5.
EESK atzinīgi vērtē pasākumus, ar kuriem veicina un popularizē profesionālās izglītības un apmācības (PIA) kā inovācijas spēju, STEM jeb zinātnes, tehnoloģijas, inženierzinātnes un matemātikas prasmju, mūžizglītības un efektīvas darbā iekārtošanas dzinējspēka nozīmi un tēlu, jo šie elementi ir būtiski, lai novērstu pašreizējo prasmju nepietiekamību.
Ir svarīgi arī uzlabot prasmju novērtēšanu, lai jau iepriekš apzinātu prasmes, kas nākotnē būs vajadzīgas darba tirgū.
Būtu jāveic attiecīgi pasākumi, lai nodrošinātu, ka profesionālā izglītība un apmācība ir pieejama arī personām ar invaliditāti, tādējādi atzīstot individuālās spējas un ļaujot visiem iedzīvotājiem apgūt profesionālās prasmes, kas ir noderīgas viņu personīgajai attīstībai, un vienlaikus apmierinot uzņēmumu īpašās vajadzības attiecībā uz neaizpildītām kvalificētām darbvietām.
1.6.
EESK iesaka sniegt individualizētu atbalstu mērķgrupām, it īpaši jauniešiem, kas nemācās, nestrādā un neapgūst arodu (tā sauktie NEET – not in education, employment or training).
Šim atbalstam vajadzētu dot iespēju visaptveroši risināt visus jautājumus, kas saistīti ar integrēšanu darba tirgū, piemēram, mājokļi, izmitināšana, transports un veselība.